|  |  |
| --- | --- |
| http://njt.hu/cgi_bin/pic/logo_njt.png |   nyomtatás  nagyításkicsinyítés   |

**Debrecen Megyei Jogú Város Önkormányzata Közgyűlésének 27/2016 (VI.23.) önkormányzati rendelete**

Hatályos:2018-07-01 -tól

**Debrecen Megyei Jogú Város Önkormányzata Közgyűlésének 27/2016 (VI.23.) önkormányzati rendelete**

**az önkormányzati hulladékgazdálkodási közfeladat ellátásáról**

Debrecen Megyei Jogú Város Önkormányzata Közgyűlése a hulladékról szóló 2012. évi CLXXXV. törvény 88. § (4) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában és a hulladékról szóló 2012. évi CLXXXV. törvény 35. §-ában biztosított feladatkörében eljárva,

a Debrecen Megyei Jogú Város Önkormányzata Szervezeti és Működési Szabályzatáról szóló 1/2013. (I. 24.) önkormányzati rendelete 59. § (2) bekezdés 28. pontjában meghatározott feladatkörében eljáró Debrecen Megyei Jogú Város Önkormányzata Közgyűlésének Környezetvédelmi és Városfejlesztési Bizottsága,

a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörében eljáró Hajdú-Bihar Megyei Kormányhivatal,

a gazdasági kamarákról szóló 1999. évi CXXI. törvény 37. § (4) bekezdésében biztosított véleményezési jogkörében eljáró Hajdú-Bihar megyei Kereskedelmi és Iparkamara és a Magyar Agrár-, Élelmiszergazdasági és Vidékfejlesztési Kamara Hajdú-Bihar Megyei Szervezete véleményének kikérésével, a következőket rendeli el:

**I. Fejezet**

**Általános rendelkezések**

**1. Az önkormányzati hulladékgazdálkodási közfeladat tartalma, a közszolgáltatási terület határai**

**1. § (1)** Debrecen Megyei Jogú Város Önkormányzata (a továbbiakban: Önkormányzat) az önkormányzati hulladékgazdálkodási közfeladat (a továbbiakban: közfeladat) ellátása során gondoskodik az Önkormányzat közigazgatási területén a hulladékgazdálkodási közszolgáltatás helyi szintű részletszabályainak a meghatározásáról, a hulladékgazdálkodási közszolgáltató kiválasztásáról, valamint a kiválasztott közszolgáltatóval történő közszolgáltatási szerződés megkötéséről.

**(2)** E közfeladat ellátása érdekében az Önkormányzat az ingatlanhasználóknál keletkező települési hulladék, az elkülönítetten, gyűjtőszigeten gyűjtött települési hulladék, a házhoz menő lomtalanítás során a lomhulladék, és ahol a közszolgáltató a biohulladék elszállítását az ingatlanhasználónak felajánlja, a biohulladék gyűjtésére, átvételére, elszállítására, kezelésére, valamint az 1. melléklet 1. pontja szerinti hulladékgazdálkodási létesítmények üzemeltetésére, fenntartására, utógondozására hulladékgazdálkodási közszolgáltatást (a továbbiakban: közszolgáltatás) szervez és tart fenn.

[[1]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftn_22)**(3)** A közszolgáltató közszolgáltatói alvállalkozó igénybevétele útján biztosítja a (2) bekezdésben meghatározott hulladékgazdálkodási közszolgáltatási tevékenységek ellátását, ahol a közszolgáltatói alvállalkozó a közszolgáltatás egészéhez viszonyítottan 90 %-ban látja el a közszolgáltatást.

**II. Fejezet**

**Részletes rendelkezések**

**2. A közszolgáltató közszolgáltatással összefüggő jogai és kötelezettségei**

**2. §  (1)** A közszolgáltató a hulladékról szóló törvényben foglalt kötelezettségein túlmenően köteles az ingatlanhasználó kérelmére:

a) az ingatlanon keletkezett települési hulladék mennyiségének megfelelő méretű,

ba) a közszolgáltatási területen képződő települési hulladék fajlagos mennyiségének (4 liter/nap/fő),

bb) az ingatlanhasználók számának,

bc) az ürítési elszállítási gyakoriság, valamint

bd) a biohulladék és a házhoz menő gyűjtési rendszerben elkülönítetten gyűjtött hulladék mennyiségének figyelembevételével meghatározott,

megfelelő számú, a közszolgáltató szállítóeszközéhez rendszeresített, jelzéssel vagy felirattal ellátott gyűjtőedényt az ingatlanhasználó rendelkezésére bocsátani a kérelem kézhezvételétől számított 15 napon belül.

**(2)** A közszolgáltató által biztosított, a települési hulladék, a biohulladék és az elkülönítetten gyűjtött hulladék gyűjtésére és tárolására szolgáló gyűjtőedények fajtáit és a bennük elhelyezhető hulladék mennyiségét az 1. melléklet 2., 3., 4. és 5. pontjai tartalmazzák.

[[2]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftn_15" \o ")**(3)** A közszolgáltató legalább hetente egy alkalommal köteles a vegyes hulladékot és a 10. § (2) bekezdése szerint elkülönítetten gyűjtött hulladékot az ingatlanhasználóktól elszállítani. A 2. mellékletben felsorolt területeken az ott meghatározott kivételekkel heti 2 alkalommal történik a települési hulladék elszállítása.

**(4)** A közszolgáltató a közszolgáltatás teljesítésében bekövetkezett változásokról – a változás bekövetkezte előtt minimum 8 nappal – az ingatlanhasználót írásban köteles értesíteni vagy felhívás közzététele útján tájékoztatni.

**(5)** A települési hulladék begyűjtésének és elszállításának rendjét (gyakoriság és nap) – a keletkező hulladék mennyiségének figyelembevételével – a közszolgáltató köteles meghatározni és arról az ingatlanhasználókat – változás esetén is – értesíteni. Ennek keretében a közszolgáltatónak tájékoztatnia kell az ingatlanhasználókat a hulladékgyűjtő udvaron leadható hulladékokról, valamint a hulladékgyűjtő udvar és a gyűjtőszigetek működési rendjéről.

**(6)** A közszolgáltató a munkaszüneti napok miatt a hulladékgazdálkodási létesítményen történő hulladék átadás-átvétele napjának áthelyezéséről az ingatlanhasználókat hirdetményben köteles tájékoztatni.

**(7)** A közszolgáltató az (4) - (6) bekezdésben foglaltakról az ingatlanhasználókat a saját honlapján keresztül is köteles tájékoztatni.

[[3]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftn_16" \o ")**(8)** A hulladékgazdálkodási közszolgáltatási tevékenységgel összefüggő közszolgáltatási díj beszedésével kapcsolatos adatszolgáltatási kötelezettség teljesítése, valamint ügyfélszolgálati feladatok ellátásához szükséges személyes adatok kezelése során a közszolgáltató köteles megteremteni az adatkezelés személyi és tárgyi feltételeit, köteles továbbá gondoskodni a személyes adatok biztonságáról. Az adatszolgáltatás célja a közszolgáltatással összefüggően az ingatlanhasználó személyének megállapításához, a közszolgáltatási díj beszedéséhez szükséges adatbázis létrehozása és működtetése.

**3. § (1)** Ha az ingatlanhasználó a közszolgáltatónak 3 munkanappal a hulladék keletkezését megelőzően írásban bejelenti, hogy ingatlanán az addig szokásos hulladékmennyiséget jelentősen meghaladó mennyiségű települési hulladék vagy biohulladék keletkezése várható, a közszolgáltató köteles az ingatlanhasználó által megjelölt időpontra vagy időtartamra a hulladék adott mennyiségének megfelelő gyűjtéséhez, illetve elszállításához alkalmas nagyobb űrtartalmú, vagy további gyűjtőedényt rendelkezésre bocsátani, az ingatlanhasználó pedig az igénybevétel díját megfizetni.

**(2)** Ha az ingatlanon keletkező települési hulladék vagy biohulladék mennyisége nem rendszeresen, hanem alkalmilag haladja meg az átadott gyűjtőedények űrtartalmát, és az ingatlanhasználó elmulasztja az (1) bekezdésben meghatározott bejelentést megtenni, a közszolgáltató jogosult, de nem köteles az így átadott, illetőleg a gyűjtőedény mellé kirakott települési hulladék vagy biohulladék elszállítására.

**(3)** A közszolgáltató köteles gondoskodni a 4000 literes gyűjtőedények szükség szerinti, de legalább kéthavonkénti fertőtlenítéséről, valamint az ingatlanhasználók által szabályszerűen kihelyezett gyűjtőedények ürítése során keletkezett szennyeződés takarításáról.

**(4)** A közszolgáltató a tulajdonát képező, az ingatlanhasználó rendelkezésére bocsátott vagy általa bérbe vett és rendeltetésszerűen használt gyűjtőedények szükség szerinti javításáról, cseréjéről és esetleges pótlásáról az ingatlanhasználó bejelentése alapján köteles gondoskodni.

**4. § (1)** A közszolgáltató a közszolgáltatás keretében megtagadhatja a hulladék elszállítását, ha:

a) nem a közszolgáltató által rendszeresített gyűjtőedényben kerül átadásra a hulladék, vagy

b) a szállításra átadott gyűjtőedényben a hulladékot az 5. § (7) bekezdésében foglaltak megszegésével helyezték el, és azt a közszolgáltató felhívására sem tették üríthetővé,

c) a gyűjtőedényben veszélyes hulladékot helyeztek el,

d) a gyűjtőedényben az 1. mellékletben foglaltaknál több hulladékot helyeztek el, emiatt az túltöltött, túlsúlyos és a gyűjtőedény nem zárható le,

e) a 3. § (2) bekezdése szerinti mulasztás esetén,

f) a biohulladék és az elkülönítetten gyűjtött hulladék nem a közszolgáltató által arra rendszeresített gyűjtőedényben kerül átadásra.

[[4]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftn_17" \o ")**(2)** A közszolgáltató megtagadhatja az ingatlanhasználó által a hulladékudvarba, hulladékgazdálkodási telepre beszállított hulladék átvételét, ha az ingatlanhasználó egyébként a közszolgáltatási díj megfizetésére köteles és e kötelezettségének nem tesz eleget. A közszolgáltatási díj meg nem fizetése esetén a házhoz menő lomtalanításból származó lomhulladék átvételét akkor tagadhatja meg a közszolgáltató, ha egyébként évi egy alkalommal biztosítja annak az ingatlanhasználótól történő elszállítását.

[[5]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftn_18" \o ")**(3)** A közszolgáltató a Koordináló szervtől szolgáltatási díjra, az Önkormányzattól pedig a közszolgáltatási kötelezettségek teljesítésével összefüggésben felmerülő, bevételekkel nem fedezett, indokolt költségeinek ellentételezésére jogosult a hulladékgazdálkodási közszolgáltatási szerződésben foglaltak szerint.

**4/A. §** Az Önkormányzat és a közszolgáltató közötti hulladékgazdálkodási közszolgáltatási szerződésnek a hulladékról szóló törvényben felsorolt tartalmi elemeken túl legalább az alábbiakat kell tartalmaznia:

a.) az Önkormányzat és a közszolgáltató jogait, kötelezettségeit;

b.) a felek kapcsolattartásért felelős képviselőit;

c.) a közszolgáltatás minőségi ismérveit, a minősítési osztályt;

d.) a közszolgáltatás finanszírozásának elveit és módszereit, valamint az Önkormányzatnak a közszolgáltatás finanszírozásában vállalt kötelezettsége teljesítésére vonatkozó feltételeket és biztosítékokat;

e.) a közszolgáltatás teljesítésének idejét és igazolását;

f.) a szerződés időtartamát;

g.) a szerződés módosításának és megszűnésének eseteit.

**3. Az ingatlanhasználó közszolgáltatással összefüggő jogai és kötelezettségei**

**5. § (1)** Az ingatlanhasználó a hulladékról szóló törvényben foglalt kötelezettségein túlmenően köteles:

a) a közszolgáltatónak 8 napon belül bejelenteni az ingatlanon lakók számát, az igényelt gyűjtőedény űrméretét, az előreláthatólag az ingatlanán keletkező települési hulladék és biohulladék mennyiségét, ha bármilyen okból (pl.: tulajdonosváltozás) a közszolgáltatás igénybevételére kötelezetté válik,

b) a települési hulladék és biohulladék gyűjtése és tárolása során megfelelő gondossággal eljárni, annak érdekében, hogy a települési hulladék és biohulladék mások életét, testi épségét, egészségét és jó közérzetét ne veszélyeztesse, Debrecen város természetes és épített környezetét ne szennyezze, a növény- és állatvilágot ne károsítsa, a közrendet és a közbiztonságot ne zavarja.

**(2)** Az ingatlanhasználó a közszolgáltatónak történő átadásáig a települési hulladék és biohulladék gyűjtésére, tárolására a közszolgáltató szállítóeszközéhez rendszeresített gyűjtőedényt köteles igénybe venni.

**(3)** Az ingatlanhasználó a közszolgáltatótól igényelt és átvett gyűjtőedényeket az ingatlana területén belül köteles elhelyezni, illetve tárolni. Az átvett gyűjtőedényeket közterületen csak a települési és biohulladék elszállítása céljából és csak a közszolgáltató által megjelölt szállítási napot megelőző napon 18 órától helyezheti ki a közterületre. A hulladék elszállítását követően még a szállítás napján köteles a gyűjtőedényt az ingatlanhasználó az ingatlanára visszavinni.

**(4)** Az ingatlanhasználónak a települési hulladék és a biohulladék gyűjtőedény fedelét lecsukott állapotban kell tartania, mind az ingatlanán történő tároláskor, mind pedig a közterületre történő kihelyezésekor. A települési hulladékot és a biohulladékot a gyűjtőedényben, az ingatlanhasználó úgy köteles elhelyezni, hogy az a gyűjtőedény mozgatásakor és ürítésekor ne szóródjon, valamint a gépi ürítést ne akadályozza. A kihelyezett települési hulladék és biohulladék gyűjtőedény nem akadályozhatja a jármű-, és gyalogos forgalmat és elhelyezése nem járhat baleset vagy károkozás veszélyének előidézésével.

**(5)** Az ingatlanhasználó köteles gondoskodni a települési hulladék és biohulladék gyűjtőedények tisztántartásáról, fertőtlenítéséről, rendeltetésszerű használatáról, valamint környezetük tisztántartásáról a 3. § (3) bekezdése szerinti gyűjtőedény kivételével.

**(6)** A települési hulladék és biohulladék gyűjtőedény rendeltetéstől eltérő használata, eltűnése vagy megsemmisülése miatt keletkezett kárt az az ingatlanhasználó köteles megtéríteni, aki azt a közszolgáltatótól átvette és az átvételt az aláírásával igazolta.

**(7)** Az ingatlanhasználó a gyűjtőedényben a települési hulladékot és a biohulladékot köteles úgy elhelyezni, hogy az ne tömörödjön, préselődjön össze, ne fagyjon bele a gyűjtőedénybe, illetve ne akadályozza, vagy tegye lehetetlenné a gyűjtőedény ürítését. A közszolgáltató felhívására az ingatlanhasználó köteles a gyűjtőedényt üríthetővé, illetve használhatóvá tenni, és az ebből eredő kárt 30 napon belül a közszolgáltatónak megtéríteni.

**(8)** Az az ingatlanhasználó, akinek ingatlanán települési hulladék keletkezik, de az ingatlana egyidejűleg gazdálkodó szervezet cégnyilvántartásban bejegyzett székhelyéül, telephelyéül vagy fióktelepéül is szolgál, köteles a települési hulladékát a gazdálkodó szervezetnek az ingatlanon folytatott gazdasági tevékenysége során keletkezett egyéb hulladékától elkülönítetten gyűjteni.

**6. § (1)** Az ingatlanonként legfeljebb két személy által lakott két önálló 50 m-es körzetben elhelyezkedő lakóingatlan esetében a települési hulladékkal kapcsolatos közszolgáltatás közösen is igénybe vehető. Ilyenkor az érintetteknek a közszolgáltató részére írásban nyilatkozniuk kell arról, hogy a gyűjtőedényt melyik ingatlanon tárolják, és adják át ürítésre, valamint arról, hogy a közszolgáltatást melyik ingatlanhasználó fizeti, vagy a két használó milyen arányban fizeti, és a közszolgáltatás díját melyik ingatlanhasználó részére kell  kiszámlázni.

**(2)** A lakóingatlant egyedül és életvitelszerűen használó természetes személy ingatlanhasználó részére a hulladékgazdálkodási közszolgáltatás végzésének feltételeiről szóló kormányrendelet szerinti igazolást a jegyző adja ki. Az igazolás kiállítása iránti kérelmet a 3. melléklet szerinti formanyomtatványon kell benyújtani.

**(3)** Az ingatlanhasználó az ingatlanán alkalmilag keletkező települési hulladékot  az 1. melléklet 1. pontjában meghatározott létesítményekbe maga is elszállíthatja és ott díjmentesen elhelyezheti. Az ingyenesen elhelyezhető települési hulladék mennyisége legfeljebb 200 kg, a veszélyes hulladék mennyisége alkalmanként legfeljebb 100 kg lehet.

**4. A hulladékgazdálkodási szerződés**

**7. § (1)** A hulladékgazdálkodási közszolgáltatás igénybevételére az ingatlanhasználó és a közszolgáltató szerződést köt.

**(2)** Az (1) bekezdés szerinti szerződésnek legalább az alábbiakat kell tartalmaznia:

a) a szerződő felek (ingatlanhasználó, közszolgáltató) megnevezése,

b) a közszolgáltatás igénybevételének kezdő napja,

c) a teljesítés helye,

d) az ingatlanhasználónak átadott gyűjtőedény(ek) jellemzőinek, űrtartalmának és darabszámának, valamint a gyűjtőedényben elhelyezhető települési hulladék és biohulladék összetevőinek meghatározása,

e) az ürítési gyakoriság és az ürítés ideje,

f) az ingatlanhasználó által meghatározott, az ingatlanon előreláthatólag keletkező hulladék mennyisége, amelyre a közszolgáltatást az ingatlanhasználó igénybe veszi,

g) a gyűjtőedény használatának jogcíme és módja,

h) a közszolgáltatási díj és alkalmazásának feltételei,

i) a szerződés módosításának, szüneteltetésének, megszüntetésének módja, feltételei,

i) a közszolgáltatás ellátását szabályozó jogszabályok meghatározása,

j) a szerződés megkötésének helye és ideje,

k) a szerződő felek aláírása.

**5. Az üdülőingatlanokra vonatkozó sajátos szabályok, az ingatlanhasználó kérésére történő szüneteltetés**

[[6]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftn_19" \o ")**8. § (1)** A közszolgáltató köteles az Önkormányzat közigazgatási területén található, az ingatlan-nyilvántartásban üdülőként bejegyzett ingatlan vonatkozásában a teljes naptári évben biztosítani a közszolgáltatást a vegyes hulladékra vonatkozó gyűjtési gyakoriság mellett.

**(2)** Amennyiben az ingatlanhasználó bármilyen ingatlanát meghatározott időszakban nem használja, a közszolgáltatótól írásban kérheti a közszolgáltatás szüneteltetését. A közszolgáltatás szüneteltetése üdülőingatlan esetében a bejelentést követő hónap első napjától maximum hat hónapig, egyéb ingatlan esetében a szüneteltetésre okot adó körülmény megszűnésének bejelentéséig tarthat. Az ingatlanhasználó köteles nyilatkozatot tenni arról, hogy a szüneteltetés időszaka alatt az ingatlant nem használja.

**(3)** Amennyiben az ingatlanhasználó a kérelme ellenére az ingatlanát mégis használja, a közszolgáltatás szüneteltetése megszakad, és az ingatlanhasználó köteles a közszolgáltatást igénybe venni és a hulladékgazdálkodási közszolgáltatási díjat megfizetni.

**6. A lomhulladék kezelésére vonatkozó szabályok**

**9. § (1)** A lomhulladék kezelésének megszervezéséről és lebonyolításáról minden év április első munkanapja és november utolsó munkanapja közötti időszakban, valamint a közterületen elhelyezett fenyőfa összegyűjtéséről, elszállításáról és hasznosításáról a karácsonyi ünnepeket követően gondoskodik a közszolgáltató.

**(2)** A közszolgáltató köteles a lomhulladék - általa meghatározott - körzetenkénti begyűjtésének és elszállításának ütemezését a gazdaságossági szempontok figyelembevételével megtervezni. A begyűjtést úgy kell ütemezni, hogy az egyes körzetekhez rendelt begyűjtési napok ciklikusan ismétlődjenek az időszakon belül egyenletes eloszlásban.

**(3)** A közszolgáltató az ingatlanhasználó – társasházak esetében a közös képviselő – bejelentése alapján, egyeztetett időpontban, a megrendelt címre érkezve végzi a lomhulladék begyűjtését. A megrendelés felvétele előzetesen telefonon történik, mely során a közszolgáltató köteles rögzíteni az alábbi adatokat:

a) a begyűjtést megrendelő lakcíme,

b) a begyűjtés időpontja és helye,

c) a lomhulladék becsült térfogata,

d) a begyűjtést kérő megrendelő telefonszáma.

**(4)**  A lomhulladékot az ingatlanhasználó a közszolgáltató által megjelölt szállítási napot megelőző napon 18 órától úgy helyezheti el közterületen, hogy az a jármű- és a gyalogos forgalmat ne akadályozza, a zöldterületeket és a növényzetet ne károsítsa, illetve ne járjon baleset vagy károkozás veszélyének előidézésével.

**7. Az elkülönített települési hulladék gyűjtésére vonatkozó szabályok**

**10. § (1)** A közszolgáltató a közszolgáltatási területen elkülönített hulladékgyűjtési rendszert működtet.

**(2)** A házhoz menő elkülönített hulladékgyűjtési rendszer az alábbiak szerint vehető igénybe:

a) A nem ledobós hulladékgyűjtési rendszerű társasházak ingatlanhasználói az egyedi jelöléssel ellátott gyűjtőedényben a feliratnak megfelelően a műanyag-, fém-, papírhulladékot együttesen helyezhetik el.

b) A családi házas ingatlanhasználók egyedi jelzéssel ellátott gyűjtőedényben a feliratnak megfelelően kötelesek a műanyag, a fém, és papírhulladékot gyűjteni.

c) A gyűjtőedényeket az elkülönített gyűjtésre kijelölt napon helyezhetik ki. A közszolgáltató a hulladékgyűjtő zsákokat az ingatlanhasználók részére az elszállításkor pótolja.

**(3)** Az elkülönített települési hulladék gyűjtése során azokban a társasházakban, ahol a közszolgáltató azt felajánlja és az ingatlantulajdonosok azt elfogadják, a lépcsőházban elhelyezett, külön e célra rendszeresített gyűjtőedényben papírgyűjtésre van lehetőség.

**(4)** A 4. mellékletben meghatározott területeken a közszolgáltató a biohulladékot heti egy alkalommal szállítja el.

**(5)** A közszolgáltató a közszolgáltatás keretén belül a biohulladék elkülönített gyűjtésére az ingatlanhasználók részére 1 darab 120 literes biohulladék gyűjtőedényt biztosít.

[[7]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftn_20" \o ")**(6)** Az elkülönítetten gyűjtött zöldhulladék elszállítását a közszolgáltató házhoz menő módon januárban legalább 2 alkalommal, illetve a Debreceni Regionális Hulladéklerakó erre kijelölt gyűjtőpontján való átvétel útján egész évben biztosítja.

**8. A hulladékgazdálkodási közszolgáltatási díj megfizetésének rendje**

**11. §** Az ingatlanhasználó a hulladékgazdálkodási közszolgáltatás ellátásáért a hulladékgazdálkodási közszolgáltatási díjat a Koordináló szerv részére köteles számla ellenében megfizetni.

I**II. Fejezet**

**Záró rendelkezések**

**9. Hatályba léptető és hatályon kívül helyező rendelkezések**

**12. §** Ez a rendelet 2016. július 1. napján lép hatályba.

**13. §** [[8]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftn_21" \o ")

|  |  |
| --- | --- |
| Dr. Szekeres Antal sk.jegyző | Dr. Papp László sk.polgármester |

[[1]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftnref_22)

módosította DMJV 19/2018. (VI. 28.) önkormányzati rendelet 1.§-a. Hatályos 2018. július 1-jétől.

[[2]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftnref_15" \o ")

módosította DMJV 10/2017. (III. 30.) önkormányzati rendelete. Hatályos 2017. műrcius 31-től.

[[3]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftnref_16" \o ")

kiegészítette DMJV 30/2017. (VIII. 31.) önkormányzati rendelete. Hatályos 2017. szeptember 1-jétől.

[[4]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftnref_17" \o ")

módosította DMJV 10/2017. (III. 30.) önkormányzati rendelete. Hatályos 2017. március 31-től.

[[5]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftnref_18" \o ")

módosította DMJV 10/2017. (III. 30.) önkormányzati rendelete. Hatályos 2017. március 31-től.

[[6]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftnref_19" \o ")

módosította DMJV 10/2017. (III. 30.) önkormányzati rendelete. Hatályos 2017. március 31-től

[[7]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftnref_20" \o ")

kiegészítette DMJV 10/2017. (III. 30.) önkormányzati rendelete. Hatályos 2017. március 31-től.

[[8]](http://www.njt.hu/njtonkorm.php?njtcp=eh7eg0ed9dr2eo9dt4ee9em8cj1bz0bw9cc8bz5ce4cb9g" \l "_ftnref_21" \o ")

a 2010. évi CXXX. tv. 12. § (2) bekezdése alapján 2016. július 2. napján hatályát veszti.

**Csatolmányok**

| **Megnevezés** | **méret** |
| --- | --- |
| [2. sz. melléklet](http://njt.hu/onkorm/attachments/adl_id/3181/125517/174550/1467017676_2szmelleklet.pdf) | 166.16 KB |
| [4. sz. melléklet](http://njt.hu/onkorm/attachments/adl_id/3181/125517/174550/1467017691_4szmelleklet.pdf) | 120.56 KB |
| [1. sz. melléklet](http://njt.hu/onkorm/attachments/adl_id/3181/125517/224238/1491466887_1_sz_melleklet.pdf) | 171.63 KB |
| [3. sz. melléklet](http://njt.hu/onkorm/attachments/adl_id/3181/125517/275825/1518518866_14__melleklet.docx) | 17.64 KB |

**Magyar Közlöny Lap- és Könyvkiadó Kft.**Az Önkormányzati Rendelettárban elérhető szövegek tekintetében a Közlönykiadó minden jogot fenntart!